Harhaluuloja halvoista lentolipuista
04.12.2014 klo 11:50
Halpoihin lentolippuihin liittyy väärinkäsityksiä, Huffington Post kirjoittaa.
Kellonajoilla voi olla yllättävä vaikutus lipun hintaan. COLOURBOX
Halpoihin lentolippuihin liittyvä suurin väärinkäsitys on se, että ne pitäisi osata hankkia tiettyjen, ”maagisten” tuntien aikana, Huffington Post kirjoittaa. Tehokkain keino on kuitenkin yksinkertaisesti seurata lippujen hintoja aktiivisesti, useita kertoja päivässä, sillä ne voivat muuttua jopa tunti tunnilta.
Lehti listaa faktoja liittyen yleisimpiin väärinkäsityksiin halpislipuista. Myös Rantapallo.fi -sivusto kertoi aiemmin vinkkejään edullisten lippujen metsästykseen.
1. Viime hetkellä ostetut liput ovat aina kalliimpia
Yleensä tämä on totta, sillä pääsääntöisesti lennot saa sitä edullisemmin, mitä aiemmin ne on varannut. Toisinaan pikamatkalle lähtevä voi kuitenkin yllättyä, sillä joskus viime hetken ostos voikin olla iso säästö. Peruutuspaikoista tai myymättä jääneistä lipuista muodostettavat äkkilähdöt ovat usein myös edullisia, mutta useimmat niistä ovat pakettimatkoja. Hintoja kannattaa seurata eri hakukoneista esimerkiksi osoitteessa Google.com/flights/explore. Kannattaa myös huomioida kellonajat. Tilastojen valossa tiistai ja keskiviikko ovat edullisimpia päiviä matkustamiseen.
Esimerkki nopealla katsauksella voi huomata, että jos vaikkapa huomenna perjantaina päättäisi lentää Helsingistä Roomaan, aikainen aamulento yhdellä välilaskulla Air Berlinillä on reilusti yli 100 euroa halvempi kuin iltapäivän lento samalla yhtiöllä, jossa olisi kuitenkin kaksi välilaskua.
Viikonloppuisin hinnat ovat usein arkipäiviä korkeampia.
2. Sylilapset matkustavat ilmaiseksi
Joidenkin lentoyhtiöiden kotimaanlennoilla sylilapset pääsevät ilmaiseksi, mutta usein sylilapsista maksetaan esimerkiksi 10-12 prosenttia aikuisen lipusta. Yli 2-vuotiaalla on oltava jo oma paikka koneessa. Lapsialennuksella matkustetaan yleensä vain 11 ikävuoteen asti, jonka jälkeen lennot maksavat saman kuin aikuistenkin.
3. Pienemmät kentät edullisempia
Tämäkin pitää usein paikkansa, mutta ei ole tae edullisemmista lipuista. Niiden mukaan hintoja ei kannata siis seurata. Lisäksi pienemmät kentät sijaitsevat syrjässä varsinaisista kohteista ja ylimääräiset matkakustannukset voivat tietysti nousta reippaastikin.
4. Edullinen lippu vaatii yöpymistä kohteessa
Näin oli ennen, mutta ei enää, lehti kirjoittaa. Suurin osa lentoyhtiöistä myy pelkän menolennon täsmälleen puolella hinnalla meno-paluu -lentojen hinnoista.
Lähteet: Huffington Post, Rantapallo.fi